Vrae oor hoe sukkelende SAAT salarisse betaalArgieffoto bloot ter illustrasie (Foto: SAAT) Die DA het parlementêre vrae aan die minister van openbare ondernemings, Pravin Gordhan, gerig om vas te stel hoe SAL Tegnies (SAAT) sy werkers se salarisse vir Maart gaan betaal. Luidens berigte het SAAT nie genoeg geld om salarisse vir Maart of die daaropvolgende maande te betaal nie. SAAT het glo teen verlede Donderdag maar R10 miljoen kontant beskikbaar gehad. Dit is egter hoegenaamd nie genoeg om sy personeel se salarisse en ander uitgawes te dek nie. Alf Lees, ŉ DA-lid van die staande komitee oor openbare rekeninge (Skoor), sê die Suid-Afrikaanse Lugdiens (SAL) se sakereddingspraktisyns, wat beweer dat hulle geen jurisdiksie oor SAAT en ander SAL-filiale het nie, het nogtans ŉ massiewe reddingsboei van R2,7 miljard vir SAL-filiale in die reddingsplan van R10,5 miljard ingesluit. Volgens die minister sal hierdie reddingsboei egter eers beskikbaar word sodra ŉ spesiale kredietwetsontwerp later vanjaar aanvaar word. Dit sal egter waarskynlik nie voor einde Mei gebeur nie, wat beteken dat die SAAT nié net tydens Maart nie, maar ook in April en Mei te min geld gaan hê om sy salarisse en ander bedryfsuitgawes te dek. “Waar sal die geld vir salarisse dan vandaan kom?” wil Lees nou weet. Die DA meen die oorblywende geld van die SAL se reddingsboei van R7,8 miljard wat onlangs aan die lugdiens betaal is, sal waarskynlik gebruik word om SAAT se salarisse te betaal. Dit sal egter strydig wees met die voorwaardes verbonde aan die reddingsboei. Nog ŉ opsie is dat banke korttermynlenings aan die SAAT toestaan op grond van die reddingsboei van R2,7 miljard wat waarskynlik later uitbetaal sal word. Dít sal egter ŉ “klap in die gesig” wees vir Suid-Afrikaners wat sukkel om kos op hul tafel te sit, sê Lees. Die DA sê nou hy sal elke poging van die regering stuit om die parlement te stoomroller om die reddingsboei wat die ANC voorstel, goed te keur. “Ons sal alles in ons vermoë doen om die bewilliging van R2,7 miljard vir SAL-filiale te keer,” sê Lees.